Ձեռնարկին աւարտին ողջոյնի խօսքով հանդէս եկաւ ՀՀ սփիւռքի նախարար Հրանոյշ Յակոբեան: Ան մասնաւորապէս նշեց. «Սիրով, ջերմութեամբ անսահման ուրախութեամբ եմ ողջունում ձեզ այսօր, այստեղ` Մայր Հայրենիքում` հայաստանեան ամենաշքեղ բեմերից մէկում, որտեղ դուք, իսկապէս մշակութային հրավառութիւն իրականացրիք, որն իր պատմական նշանակութեամբ, իր բովանդակութեամբ, իր ազգային արժէքով ու նշանակութեամբ յուզեց ու հիացրեց բոլորիս: Միեւնոյն ժամանակ` մենք բոլորս ապրեցինք մի խորին տխրութիւն, քանի որ մեզանից իւրաքանչիւրը ձեր շնորհիւ տեղափոխուեց պատմական հայրենիք եւ զգաց նրա իրական գոյների համանուագը, շունչն ու սրտի բաբախը` վերակերտելով բոլոր գաւառների իւրահատուկ ոճն ու կերպարները: Հսկայական աշխատանք է կատարուած, շնորհակալ եմ իւրաքանչիւրին, ով իր ներդրումն է ունեցել, որ մենք կարողանանք վայելել, այս բացառիկ մշակութային իրադարձութեան ականատեսն ու վկան դառնալ: Հպարտ եմ, որ այս ձեռնարկն իրականութիւն դարձաւ` եւս մէկ անգամ վկայելով մեր բարձր մշակոյթի եւ քաղաքակրթութեան մասին: Կարծում եմ, որ Հայոց ցեղասպանութեան 100-րդ տարելիցին նուիրուած միջոցառումների շարքում այս ցուցադրութիւնը առանձնայատուկ տեղ է գրաւում»: